Mindszenti Nagy Ottó

**Mindszenti Nagy Ottó** ([Zilah](https://hu.wikipedia.org/wiki/Zilah), [1903](https://hu.wikipedia.org/wiki/1903). [november 23.](https://hu.wikipedia.org/wiki/November_23.) – Zilah, [1946](https://hu.wikipedia.org/wiki/1946). [február 17.](https://hu.wikipedia.org/wiki/Febru%C3%A1r_17.)) erdélyi magyar református lelkész, egyházi író, magyar nyelvtörténész.

Életútja

Középiskoláit szülővárosában, a [Wesselényi Miklós Kollégiumban](https://hu.wikipedia.org/wiki/K%C3%B6z%C3%A9piskola_Erd%C3%A9lyben) végezte (1922). Egy évet tanult a budapesti műegyetemen, majd a [kolozsvári](https://hu.wikipedia.org/wiki/Kolozsv%C3%A1r) [Református Teológián](https://hu.wikipedia.org/wiki/Protest%C3%A1ns_Teol%C3%B3giai_Int%C3%A9zet_%28Kolozsv%C3%A1r%29) lelkészi képesítést szerzett (1925), kiegészítve tanulmányait [Bázelben](https://hu.wikipedia.org/wiki/B%C3%A1zel) és [Zürichben](https://hu.wikipedia.org/wiki/Z%C3%BCrich). Itt tanítványa [Karl Barthnak](https://hu.wikipedia.org/w/index.php?title=Karl_Barth&action=edit&redlink=1), akinek tanulmányait magyarra fordította. 1926-ban a kolozsvári teológia szeniora és az [Ifjúsági Keresztény Egyesület](https://hu.wikipedia.org/wiki/Ifj%C3%BAs%C3%A1gi_Kereszt%C3%A9ny_Egyes%C3%BClet) utazó titkára. [Fogarason](https://hu.wikipedia.org/wiki/Fogaras), [Maksán](https://hu.wikipedia.org/wiki/Maksa) segédlelkész, 1930-tól Zilahon egykori iskolájában vallástanár.

Első írását a [Református Szemle](https://hu.wikipedia.org/wiki/Reform%C3%A1tus_Szemle) közölte *Krisztus szenvedő szolgái* c. alatt a gályarabok megszabadulásának 250. évfordulója alkalmából (1926). Jelentős szerepe volt [Gyarmathi Sámuel](https://hu.wikipedia.org/wiki/Gyarmathi_S%C3%A1muel) emlékezete felújításában. "Ő, Zilah szülötte – írja elismeréssel [Szabó T. Attila](https://hu.wikipedia.org/wiki/Szab%C3%B3_T._Attila) –, a zilahi kollégium neveltje ezzel a szerényen csak »útegyengetés«-nek szánt munkával a város egyik legkiemelkedőbb személyiségének és a kollégium legnagyobb tanárának állított méltó emléket...", példaként emelve ki, hogy a Gyarmathi-életrajz szerzője ahhoz a környezethez tért vissza, amelybe beleszületett.

Munkái

* A református kollégium hivatása. Székfoglaló értekezés (Zilah 1932);
* Van reménységünk. A halottak feltámadásáról (Kolozsvár, 1933);
* Hiszek a Szentháromság-egy Istenben (Torda, 1938);
* Szent hitünk (Valláskönyv a középiskolák VII. osztálya számára. Kolozsvár, 1939);
* Isten igéje (Kolozsvár, 1941);
* Gyarmathi Sámuel élete és munkássága ([ETF](https://hu.wikipedia.org/wiki/Erd%C3%A9lyi_Tudom%C3%A1nyos_F%C3%BCzetek) 182, Kolozsvár, 1944).

Forrás

https://hu.wikipedia.org/wiki/Mindszenti\_Nagy\_Ottó